Matie soek perfekte resep vir renosters se formulemelk - Environment - Windhoek Express
Saturday, January 22nd, 2022 14:53:52
Dakota Guy, 'n meestersgraadstudent in Veekundige Wetenskappe aan die Universiteit Stellenbosch, besig om formulemelk te voer aan renoster-wesies wat deel is van haar navorsingsprojek. Foto verskaf
RhinoonScale.jpg Een van die moeiliker dele van die navorsingsprojek is om renoster-kalfies te kry om op 'n skaal te staan, sodat hulle gereeld geweeg kan word. Foto Dakota Guy
'n Nagraadse student in Veekundige Wetenskappe aan die Universiteit Stellenbosch (US), Dakota Guy, is tans besig om 'n plaasvervanger vir regte renostermelk te ontwikkel wat so na as moontlik aan die oorspronklike is.
Die formulemelk sou gebruik kon word om renoster-wesies of kalfies wat deur hul ma's verwerp is, te voer. Dit word tans by verskillende renosterskuilings getoets, en blyk reeds heel waardevol te wees.
Sy sê dat renoster-wesies gewoonlik gevoer word met 'n kommersiële perdemelk-formule, of soms selfs met 'n beesmelk-vervanging. "Dis moeilik om te glo, maar perde en renosters is verwant, aangesien hulle in die verre verlede 'n gedeelde familielid gehad het, en daarom soortgelyke verteringstelsels het," verduidelik Guy.
Guy en navorsers wat haar help het daarom begin werk aan die ontwikkeling van 'n plaasvervanger- renostermelk wat so na as moontlik is aan die samestelling van die werklike melk van 'n suidelike witrenoster. Die resep bevat bestanddele soos weipoeier, plantaardige vet, dekstrose, natrium-kaseïenaat en Biosin. Die eindresultaat is ook 'n fyn wit poeier wat met water gemeng word. Tot dusver blyk dit meer koste-effektief as die perdemelk-vervanger te wees.
Vir haar is dit 'n droomgeleentheid om elke dag met 'n bedreigde spesie te mag werk. Sy vertel ook dat dit een ding is om 'n rustige melkkoei te melk, maar 'n heel ander kwessie wanneer dit by renosters kom. Daar is altyd ook die bykomende vrees dat, indien 'n mens 'n renosterkoei sou melk, dit soveel stres kan veroorsaak dat sy haar kalf sou kon verwerp.
"Sulke tye moet die kalfie van die ma geskei word sodat jy met haar kan werk. Hierdie situasies kan gevaarlik wees , byvoorbeeld as die kalfie besluit om terug te keer terwyl die gekwalifiseerde personeel nog aan die werk is."
Met die hulp van ander renoster-skuilings in Suid-Afrika hoop Guy om nog meer kalwers betrokke te kry by die navorsing. "Die ideaal is dat ons 12 kalwers moet hê waarvan die helfte perde-melkvervanger ontvang, en die res die renoster-melkvervanger.
Nuutgebore kalfies (wat tussen 60 en 80 kilogram weeg, soveel soos 'n volwasse mens) drink 8 tot 12 bottels per dag, aanvanklik elke 2 tot 3 uur. Hulle kan tussen 6 en 6.5 liter op 'n keer drink. Die ouer kalwers drink meer as 20 liter per dag. Die meeste begin teen hul derde maand vaste voer inneem; afhangend van wanneer hul tande uitkom, maar is slegs ten volle gespeen teen hul 16de maand.